
DRUGO ČITANJE 
Iz pisma koje je sv. Alojzije Gonzaga uputio svojoj majci 
Vječno ću opijevati milosrđe Gospodnje 


Za tebe, presvijetla gospođo, molim milost Duha Svetoga i vječnu utjehu. 
Kad je tvoje pismo stiglo, bio sam uistinu još u ovome kraju mrtvih. Ali daj da 
sada — jer negda treba težiti i za nebom — veličamo vječnoga Boga u zemlji živih. 
Pred malo sam se vremena ponadao da ću uskoro prevaliti taj put. Sveti Pavao 
kaže da je ljubav u tome da se plače s onima koji plaču i raduje s onima koji se 
raduju. Zato i ti, presvijetla majko, moraš otuda crpiti vrlo veliku radost i u sebi 
naći temelj za dobročinstvo i milost, jer je meni Bog označio pravo veselje i 
sigurnost svoga straha, što nikada neću izgubiti. 


Jer, priznat ću ti doista, presvijetla gospođo: kad misao uronim u 
promatranje božanske dobrote, koja je poput mora što nema ni dna ni obale, čini 
mi se da me to, zanesena Božjom veličinom, odvodi s puta i da tome nisam 
dorastao. On me za tako kratki i neznatan napor poziva u vječni počinak i s neba 
me doziva u najveću sreću, koju sam tako nemarno tražio. Obećava plod za suze, 
koje sam tako škrto prolijevao. 


Neprestano budi na oprezu, presvijetla gospođo, i pripazi da ne povrijediš 
tu beskrajnu Božju dobrotu. A to ćeš zacijelo počiniti ako oplakuješ kao mrtvog 
onoga koji živi pred licem Gospodnjim i koji ti kudikamo više pomaže po svojoj 
preporuci nego u ovome životu. Ta odijeljenost neće biti zauvijek. Opet ćemo se 
vidjeti na nebu, povezani s uzročnikom našega spasenja. Svom ćemo ga silom 
svoje duše slaviti, vječno opijevajući njegovo milosrđe, i uživat ćemo u 
besmrtnom veselju. On nam oduzima što je prije sam sazdao, ali samo zato da 
bi pohranio na čistije i sigurnije mjesto. Ukrasuje nas onim blagodatima koje 
bismo sami za se zaželjeli. 


Sve što rekoh rekoh zato da udovoljim želji do koje mi je stalo: da bi ti, 
presvijetla gospođo, i sva ostala obitelji, ovaj moj rastanak smatrali za ugodnu 
dobrobit. A ti, majko, prati svojim majčinskim blagoslovom mene koji 
prebrođujem ovo more, sve dok ne doprem do obale gdje se nalaze sve moje nade. 
To sam utoliko radije učinio što mi ništa do ove molbe ne preostade čime bih ti 
naznačio ljubav i poštivanje koje ti dugujem kao sin majci. 


OTPJEV 


R. Gospodine, prihvatio si me zbog nedužnosti * i pred svoje me lice stavio 
dovijeka. 


O. Volim biti na pragu Doma Boga svoga nego boraviti u šatorima grešnika. * I 
pred. 


